Fossum brogalleri

Fossum brogalleri er ett av flere anlegg som ble bygget etter unionsoppløsningen for å styrke Glommalinjen. Brogalleriet var en del av Fossumstrøkets festning, også kalt Fossumavsnittet og var underlagt Høytorp fort. 

Anlegget ble sprengt ut i en fjellside ved Glommas vestbredd i Spydeberg kommune i årene 1914 til 1917 for å forsvare daværende Fossum bru over Glomma mot angrep østfra. Anlegget regnes som nedlagt på 1930-tallet, men ble likevel trolig brukt i forbindelse med kamphandlinger under det tyske felttoget i 1940, til tross for at dette kom fra vest. Da ble forøvrig broen forsøkt sprengt.

Brogalleriet består av en 32 meter lang korridor med siderom og fjellhaller. I siderommene finner man i alt syv skyteskår, hvorav to med plass til mitraljøser. Anlegget har kun én inngang, på sydøstre side. 

Ca. en kilometer mot nord finnes et lignende brogalleri for Langenes jernbanebro. Dette brogalleriet var en del av Langenesbatteriet.

Fossum brogalleri er fredet og ligger nær Fossum bru ved tidligere E18, nå fylkesvei 128.

Referanser

Eksterne lenker
 Nasjonale Festningsverks nettsted: Fossum brogalleri
 Landsverneplan for Forsvaret: Fossum brogalleri
 Fossum brogalleri – historikk, av Stiftelsen Fossum utvikling


Kategori:Kulturminner i Indre Østfold
Kategori:Kulturminner i Norge fra andre verdenskrig
Kategori:Fossumstrøkets festning
Kategori:Østfolds historie
Kategori:Festningsverk i Østfold
Kategori:Fredete byggverk i Østfold
Kategori:Grensebefestningene 1895–1915
Kategori:Byggverk i Indre Østfold
Kategori:Spydeberg